“Yashil makon” umummilliy loyihasi doirasida amalga oshirilayotgan tadbirlarni qoʻllab-quvvatlash chora-tadbirlari toʻgʻrisida
(resolution, 2024-11-30)

Oʻzbekiston Respublikasi Prezidentining “Respublikada yashillik darajasini yanada oshirish, “Yashil makon” umummilliy loyihasini izchil amalga oshirish orqali ekologik barqarorlikni taʼminlash chora-tadbirlari toʻgʻrisida” 2023-yil 23-noyabrdagi PF-199-son Farmoni hamda “Ekologiya, atrof-muhitni muhofaza qilish va iqlim oʻzgarishi vazirligi faoliyatini samarali tashkil etish chora-tadbirlari toʻgʻrisida” 2023-yil 31-maydagi PQ-171-son qarori ijrosini taʼminlash maqsadida Vazirlar Mahkamasi qaror qiladi: 1. Quyidagilar: a) Oʻzbekiston Respublikasi Prezidentining “Respublikada yashillik darajasini yanada oshirish, “Yashil makon” umummilliy loyihasini izchil amalga oshirish orqali ekologik barqarorlikni taʼminlash chora-tadbirlari toʻgʻrisida” 2023-yil 23-noyabrdagi PF-199-son Farmoniga muvofiq: jismoniy va yuridik shaxslarning buyurtmanomalari asosida daraxt va buta koʻchatlarini ekishni tashkil etishni qoʻllab-quvvatlash maqsadida elektron toʻlov tizimlaridan foydalanuvchilar va boshqa isteʼmolchilar tomonidan ixtiyoriy xayriya oʻtkazmalari boʻyicha xizmat koʻrsatuvchi “Yashil toʻlov” platformasini joriy qilish; Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi huzurida yuridik shaxs tashkil etmagan holda, “Yashil toʻlov” platformasi orqali respublikada daraxt va buta koʻchatlarini ekishga aholini keng jalb qilish boʻyicha Yashil xayriya jamgʻarmasini tashkil etish; b) Oʻzbekiston Respublikasi Prezidentining “Ekologiya, atrof-muhitni muhofaza qilish va iqlim oʻzgarishi vazirligi faoliyatini samarali tashkil etish chora-tadbirlari toʻgʻrisida” 2023-yil 31-maydagi PQ-171-son qaroriga muvofiq: tovar va xizmatlarni realizatsiya qilishda isteʼmolchilar tomonidan ixtiyoriy ravishda amalga oshiriladigan “Yashil toʻlov” ustama turini joriy qilish; respublikadagi, shu jumladan, davlat oʻrmon fondiga kiradigan daraxt va butalarning Milliy yashil farovonlik fondini tashkil etish belgilanganligi maʼlumot uchun qabul qilinsin. 2. Belgilansinki, 2025-yil 1-martdan boshlab: jismoniy va yuridik shaxslar tomonidan ixtiyoriy ravishda “Yashil toʻlov” xayriya toʻlovlarini “Yashil olam” va “Yashil toʻlov” elektron platformalari orqali amalga oshirish imkoniyati yaratiladi; jismoniy va yuridik shaxslar tomonidan amalga oshirilgan “Yashil toʻlov” xayriya toʻlovlari Yashil xayriya jamgʻarmasida jamlanadi, bunda “Yashil olam” elektron platformasi orqali amalga oshirilgan xayriya toʻlovlari Yashil xayriya jamgʻarmasining alohida hisobvaragʻiga yoʻnaltiriladi; Yashil xayriya jamgʻarmasida jamlangan mablagʻlar “Yashil makon” umummilliy loyihasi doirasida jismoniy va yuridik shaxslarning buyurtmanomalari asosida daraxt va buta koʻchatlarini ekishni tashkil qilish, shuningdek, mamlakatda ekologik holatni yaxshilashga qaratilgan chora-tadbirlarni moliyalashtirishga yoʻnaltiriladi; Yashil xayriya jamgʻarmasiga kelib tushgan mablagʻlardan ochiqlik va jamoatchilikka hisobdorlik tamoyillari asosida foydalaniladi. 3. Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi huzurida yuridik shaxs maqomiga ega boʻlmagan Yashil xayriya jamgʻarmasi tashkil etilsin. 4. Quyidagilar: Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi huzuridagi Yashil xayriya jamgʻarmasi toʻgʻrisidagi nizom 1-ilovaga muvofiq; Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi huzuridagi Yashil xayriya jamgʻarmasi boshqaruv kengashining tarkibi 2-ilovaga muvofiq tasdiqlansin. 5. Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi: ikki oy muddatda Raqamli texnologiyalar vazirligi bilan birgalikda ixtiyoriy xayriya toʻlovlari boʻyicha xizmat koʻrsatuvchi “Yashil olam” va “Yashil toʻlov” elektron platformalarini ishlab chiqib, ularning ishga tushirilishini; “Yashil olam” va “Yashil toʻlov” elektron platformalarini ishlab chiqish, ishga tushirish va texnik qoʻllab-quvvatlash bilan bogʻliq xarajatlar Ekologiya jamgʻarmasining mablagʻlari hisobidan moliyalashtirilishini; 2025-yil 1-iyunga qadar Milliy yashil farovonlik fondini (elektron maʼlumotlar bazasini) shakllantirib, unga respublikadagi, shu jumladan, davlat oʻrmon fondiga kiradigan daraxt va butalar haqidagi maʼlumotlarni kiritish orqali oʻsimlik dunyosi obyektlari davlat kadastri yuritilishini; Oʻzbekiston Milliy teleradiokompaniyasi hamda Oʻzbekiston Milliy axborot agentligi bilan birgalikda ushbu qarorning mazmun-mohiyati, shu jumladan, aholi tashabbusi bilan respublika hududlarini koʻkalamzorlashtirish tadbirlarining ahamiyatini nazarda tutuvchi targʻibot ishlari amalga oshirilishi hamda ommaviy axborot vositalari va ijtimoiy tarmoqlarda keng yoritib borilishini taʼminlasin. 6. Mazkur qarorning bajarilishini nazorat qilish Oʻzbekiston Respublikasi ekologiya, atrof-muhitni muhofaza qilish va iqlim oʻzgarishi vaziri A.A. Abduxakimov zimmasiga yuklansin. 1. Mazkur Nizom Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi (keyingi oʻrinlarda — Ekologiya vazirligi) huzuridagi Yashil xayriya jamgʻarmasi (keyingi oʻrinlarda — Jamgʻarma) mablagʻlarini shakllantirish va ulardan foydalanish tartibini belgilaydi. 2. Jamgʻarma yuridik shaxs hisoblanmaydi hamda uning mablagʻlari Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasida ochilgan alohida hisobvaraqda jamlanadi. 3. Jamgʻarma mablagʻlari Oʻzbekiston Respublikasining Konstitutsiyasi va qonunlari, Oʻzbekiston Respublikasi Oliy Majlisi palatalarining qarorlari, Oʻzbekiston Respublikasi Prezidenti va Vazirlar Mahkamasining hujjatlari, boshqa normativ-huquqiy hujjatlar hamda ushbu Nizomga muvofiq boshqariladi. 4. Jamgʻarmaning asosiy maqsadi “Yashil makon” umummilliy loyihasi doirasida mevali, manzarali daraxt va buta koʻchatlari hamda qalamchalarini ekish orqali respublika hududlarining yashillik darajasini oshirishga qaratilgan tadbirlarni moliyaviy qoʻllab-quvvatlash hisoblanadi. 5. Quyidagilar Jamgʻarmaning asosiy vazifalari hisoblanadi: jismoniy va yuridik shaxslar tomonidan ixtiyoriy ravishda Jamgʻarmaga yoʻnaltiriladigan mablagʻlarni tegishli hisobvaraqda jamlash; jismoniy va yuridik shaxslarning buyurtmanomalari asosida daraxt (daraxtzorlar, “yashil bogʻlar”, “yashil jamoat parklari”, “yashil qalqon”, “yashil qoplama”, ihotazorlar va himoya oʻrmonzorlarini barpo etish va boshqalar), buta koʻchatlari va qalamchalarini ekish hamda davlat oʻrmon fondi yerlarida oʻrmon barpo qilishni moliyalashtirish. 6. Jamgʻarma mablagʻlari quyidagi manbalar hisobidan shakllantiriladi: jismoniy va yuridik shaxslarning, shu jumladan, maqsadli jamgʻarmalarning homiylik xayriyalari; isteʼmolchilar tomonidan xarid qilingan tovar va xizmatlar qiymatidagi ixtiyoriy “Yashil toʻlov” ustamalari; xalqaro moliya institutlari va donor tashkilotlarning grantlari; qonunchilik hujjatlarida taqiqlanmagan boshqa manbalar. 7. Jamgʻarma mablagʻlaridan “Yashil makon” umummilliy loyihasi doirasidagi quyidagi tadbirlarni moliyalashtirishda foydalaniladi: daraxt va buta koʻchatlarini ekish (daraxtzorlar, “yashil bogʻlar”, “yashil jamoat parklari”, “yashil qalqon”, “yashil belbogʻ”, “yashil qoplama”, ihotazorlar va himoya oʻrmonzorlarini barpo etish) uchun tanlangan yer maydonlarini tayyorlash; daraxt va buta koʻchatlarini ekish uchun loyiha-smeta hujjatlarini ishlab chiqish; daraxt va buta koʻchatlari ekiladigan yer maydonlarida sugʻorish tizimini joriy etish; ekiladigan daraxt va buta koʻchatlari hamda qalamchalar turlarini tanlash va xarid qilish ishlarini moliyalashtirish; koʻkalamzorlashtirish ishlarini amalga oshirish, daraxtzorlar, “yashil bogʻlar”, “yashil jamoat parklari”, “yashil qalqon”, “yashil belbogʻ”, “yashil qoplama”, ihotazorlar va himoya oʻrmonzorlarini barpo etish; ekilgan koʻchatlarni uch yil muddatda saqlash, egaligiga biriktirilgunga qadar parvarishlash; yopiq ildizli katta hajmdagi daraxt va buta koʻchatlarini yetishtirish va yetkazib berish. 8. Jamgʻarma mablagʻlari jamoatchilik asosida Oʻzbekiston Respublikasi ekologiya, atrof-muhitni muhofaza qilish va iqlim oʻzgarishi vaziri rahbarlik qiladigan Jamgʻarmaning boshqaruv kengashi (keyingi oʻrinlarda — Kengash) tomonidan boshqariladi. Kengash mazkur Nizom talablariga muvofiq Yashil xayriya jamgʻarmasiga kelib tushgan mablagʻlardan ochiqlik va jamoatchilikka hisobdorlik tamoyillari asosida foydalanishni taʼminlaydi. 9. Kengash yigʻilishlarini tashkil etish, Kengash aʼzolarini xabardor qilish hamda Kengashning yigʻilish bayonlarini rasmiylashtirish Kengash kotibi tomonidan amalga oshiriladi. Jamgʻarma mablagʻlaridan moliyalashtiriladigan tadbirlar Kengash yigʻilishida aniqlanadi. Mazkur Nizom talablariga mos deb topilgan tadbirlar Kengash aʼzolarining ovoz berish yoʻli bilan tanlanadi. Kengash yigʻilishlari aʼzolarning kamida uchdan ikki qismi ishtirok etganda vakolatli hisoblanadi. Kengash aʼzolarining ovoz berish jarayonida ovozlar teng boʻlgan taqdirda, Kengash raisining ovozi hal qiluvchi hisoblanadi. Kengash yigʻilishining bayoni Kengash aʼzolari tomonidan imzolanib, Kengash raisi tomonidan tasdiqlanadi. 10. Jamgʻarmaga mablagʻlarning tushishi va ulardan foydalanish toʻgʻrisidagi maʼlumotlar Ekologiya vazirligining rasmiy veb-saytida muntazam ravishda eʼlon qilib boriladi. Kengash yilida kamida ikki marta Jamgʻarmada toʻplangan mablagʻlar va ularning sarf-xarajatlari toʻgʻrisida ommaviy axborot vositalari orqali jamoatchilikka hisobot beradi. 11. Kengash raisi: Kengash vakolati doirasida qaror qabul qiladi hamda Kengash faoliyatini muvofiqlashtiradi; Kengash bayonini tasdiqlaydi, Jamgʻarma va Kengash faoliyatini muvofiqlashtiradi, ular faoliyatiga umumiy rahbarlik qiladi; Jamgʻarma nomidan ishonchnomasiz ish koʻradi, boshqa, shu jumladan, xorijiy yuridik shaxslar bilan munosabatlarda Jamgʻarma manfaatlarini ifodalaydi; Jamgʻarma mablagʻlaridan moliyalashtirilishi koʻzda tutilayotgan maqsadli dasturlar ishlab chiqilishi va amalga oshirilishini tashkil etadi; Jamgʻarma mablagʻlarini toʻgʻri yoʻnaltirish uchun javob beradi. 12. Ekologiya vazirligining Moliya-iqtisod boshqarmasi Jamgʻarmaning ijro etuvchi organi hisoblanadi. 13. Ijro etuvchi organ: Jamgʻarma daromadlari va xarajatlari boʻyicha hisobotlarni belgilangan tartibda shakllantiradi; Jamgʻarma daromadlari va xarajatlarining ijrosi boʻyicha hisob va hisobot yuritilishini taʼminlaydi. 14. Jamgʻarmaning joriy yilda foydalanilmay qolgan mablagʻlari keyingi moliya yiliga oʻtkaziladi. 15. Jamgʻarma mablagʻlarining maqsadli ishlatilishi yuzasidan nazorat qonunchilik hujjatlarida belgilangan tartibda amalga oshiriladi. 16. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 1.A. Abduxakimov—ekologiya, atrof-muhitni muhofaza qilish va iqlim oʻzgarishi vaziri, Kengash raisi2.I. Norqulov—iqtisodiyot va moliya vazirining birinchi oʻrinbosari, Kengash raisi oʻrinbosari3.N. Xolmurodov—investitsiyalar, sanoat va savdo vazirining birinchi oʻrinbosari4.A. Qosimov—qishloq xoʻjaligi vaziri oʻrinbosari5.R. Turdiboyeva—kambagʻallikni qisqartirish va bandlik vaziri oʻrinbosari6.X. Quvondiqov—suv xoʻjaligi vaziri oʻrinbosari7.U. Sadullayev—Soliq qoʻmitasi raisi oʻrinbosari8.A. Qayumov—Raqobatni rivojlantirish va isteʼmolchilar huquqlarini himoya qilish qoʻmitasi raisi oʻrinbosari9.N. Bakirov —Oʻrmon xoʻjaligi agentligi direktori10.3 ta vakil— jamoatchilik vakillari11.O. Xakimov— Ekologiya, atrof-muhitni muhofaza qilish va iqlim oʻzgarishi vazirligi huzuridagi Yashil hudud va oʻrmonlarni rivojlantirish departamenti rahbari, Kengash kotibi